

**Ο.Ι.Ε.Λ.Ε.** **Σ.Ι.Ε.Λ.-Β.Ε.**

(ΟΜΟΣΠΟΝΔΙΑ (ΣΥΛΛΟΓΟΣ

ΙΔΙΩΤΙΚΩΝ ΙΔΙΩΤΙΚΩΝ

ΕΚΠΑΙΔΕΥΤΙΚΩΝ ΕΚΠΑΙΔΕΥΤΙΚΩΝ

ΛΕΙΤΟΥΡΓΩΝ ΕΛΛΑΔΑΣ ) ΛΕΙΤΟΥΡΓΩΝ ΒΟΡΕΙΑΣ ΕΛΛΑΔΑΣ)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

***Ημερομηνία, 18/10/2024***

**ΠΡΟΣ**

Την Προϊσταμένη Δ/νσης Δ.Ε. Ανατολικής Θεσσαλονίκης Δρ. Ζ. Βαζούρα

**ΚΟΙΝΟΠΟΙΗΣΗ**

-Υπουργό Παιδείας,  Θρησκευμάτων και Αθλητισμού κ. Κ. Πιερρακάκη

-Υφυπουργό Παιδείας Θρησκευμάτων και Αθλητισμού κ. Ζ. Μακρή

**-**Γενικό Γραμματέα Πρωτοβάθμιας, Δευτεροβάθμιας Εκπαίδευσης και Ειδικής Αγωγής και Εκπαίδευσης του Υπουργείου Παιδείας, Θρησκευμάτων και Αθλητισμού κ. Γ. Κατσαρό

-Προϊσταμένη της Δ/νσης Ιδ. Εκπ/σης του Υπουργείου Παιδείας Θρησκευμάτων και Αθλητισμού κ. Π. Ρούνη

Κυρία Διευθύντρια,

Με κατάπληξη και οργή λάβαμε την απάντησή σας σε σοβαρότατη καταγγελία του ΣΙΕΛΒΕ για παρανομίες ιδιωτικών εκπαιδευτηρίων στην περιοχή της εποπτείας σας. Μετά από κοινή συνεδρίαση των Προεδρείων ΟΙΕΛΕ και ΣΙΕΛΒΕ και μετά από συνεργασία με τους νομικούς μας συμβούλους, αναφέρουμε τα ακόλουθα:

Το κείμενό σας, για οποιονδήποτε έχει στοιχειώδη γνώση των εκπαιδευτικών διαδικασιών και του νομοθετικού πλαισίου που διέπει την ιδιωτική εκπαίδευση, ελάχιστο ενδιαφέρον μαρτυρά για τη διερεύνηση των καταγγελλομένων, αλλά αντίθετα αποδεικνύει διάθεση υπεράσπισης των διοικήσεων των ιδιωτικών εκπαιδευτηρίων (βλέπε παράγραφος 3). Άλλωστε, **η καταγγελία δεν κάνει λόγο για «εύλογες υποχρεώσεις», αλλά για παραβιάσεις της νομοθεσίας που έχετε δέσμια αρμοδιότητα να ελέγχετε.**

Οφείλουμε, πέραν των ανωτέρω, να σας υπομνήσουμε τον ρόλο τον οποίο σας έχει αναθέσει η Πολιτεία όπως περιγράφεται στην οικεία νομοθεσία (Υ.Α. 170405/ΓΓ1/2021, ΦΕΚ Β 6273/28.12.2021) και ο οποίος, μεταξύ άλλων, συνίσταται στην γενική́ ευθύνη της διοίκησης και του ελέγχου λειτουργιάς των σχολικών μονάδων της περιοχής ευθύνης τους, την εποπτεία, τον έλεγχο, τον συντονισμό και την καθοδήγηση της λειτουργίας των εκπαιδευτικών δομών και των σχολικών μονάδων της ευθύνης τους καθώς και στη διοικητική́ εποπτεία στα ιδιωτικά́ σχολεία και στο εκπαιδευτικό́ προσωπικό́ που υπηρετεί́ σε αυτά́.

Από την άλλη μεριά, δεν κατανοούμε την αναφορά σας στο κείμενο του εγγράφου που μας αποστείλατε, **περί "επώνυμης και αποδεικνυόμενης" καταγγελίας!** Η καταγγελία που υποβάλλεται από νόμιμα συστημένη πρωτοβάθμια συνδικαλιστική οργάνωση, όπως ο Σύλλογος Ιδιωτικών Εκπαιδευτικών Λειτουργών Βορείου Ελλάδος (ΣΙΕΛΒΕ), **ΕΙΝΑΙ ΑΠΟΛΥΤΩΣ ΕΠΩΝΥΜΗ**, στηρίζεται δε στο άρθρ. 4 παρ.3, εδ.α' Ν. 1264/1982 το οποίο χορηγεί το δικαίωμα στις συνδικαλιστικές οργανώσεις να αναφέρονται στις διοικητικές και άλλες αρχές **για κάθε θέμα που αφορά τους σκοπούς τους, τα μέλη τους, τις εργασιακές και γενικότερα επαγγελματικές σχέσεις και τα συμφέροντα των μελών τους.**

Το δικαίωμα αυτό αποτελεί μία περαιτέρω εξειδίκευση του γενικότερου δικαιώματος αναφοράς που κατοχυρώνει το άρθρο 10 παρ.1 του Συντάγματος και μπορεί να ασκηθεί σε οποιανδήποτε αρχή για διοικητικής φύσεως θέματα, η δε αρχή αυτή οφείλει να προβεί στις αιτούμενες ενέργειες βάσει ειδικότερων νόμων αλλά και του Κώδικα Διοικητικής Διαδικασίας. **Επομένως οφείλετε να εξετάζετε κάθε αναφορά υποβάλεται από την οργάνωσή μας, επωνύμως και με σαφήνεια.**Η δε μνεία στην "αποδεικνυόμενη αναφορά" **γεννά καινά δαιμόνια στη διαδικασία διερεύνησης τυχόν παράνομων πράξεων εκ μέρους οποιουδήποτε υποχρέου!** Και τούτο διότι, αν η οργάνωσή μας ή ο ίδιος ο ενδιαφερόμενος είχε τα μέσα, το θεσμικό οπλοστάσιο, ακόμα και την οικονομική δυνατότητα (μέσω δικαστικής προσφυγής) να αποκτήσει αποδεικτικά μέσα για μία παράτυπη συμπεριφορά η οποία υπέπεσε στην αντίληψή του, **τότε προς τι η δική σας εποπτεία;;;** Τι νόημα θα είχε η ευθύνη που σας χορηγεί ο νόμος για τη λειτουργία των σχολικών μονάδων αν την απόδειξη έκνομων συμπεριφορών θα έπρεπε να την είχε εκ των προτέρων διασφαλίσει ο καταγγέλλων;

Προφανώς και δεν είναι μόνο αυτό το καθήκον σας, **όπως επίσης δεν εξαντλείται σε μία εκ του μακρόθεν και μέσω υπολογιστή έρευνα, όπως φαίνεται από το έγγραφό σας ότι πράξατε**. Σε κάθε περίπτωση και με την επιφύλαξη κάθε δικαιώματός μας, σε περίπτωση που εμμένετε στην άποψή σας όπως διατυπώνεται στην τελευταία παράγραφο του εγγράφου σας, **θα θεωρήσουμε ότι παραβιάζετε το υπαλληλικό σας καθήκον με όλες τις εντεύθεν συνέπειες.**

**Ο Πρόεδρος της ΟΙΕΛΕ Ο Πρόεδρος του ΣΙΕΛΒΕ**

**Γιώργος Χριστόπουλος Δημήτρης Σελέκος**